**အိချောပို** (အင်္ဂလိပ်: Ei Chaw Po; ၁၉၉၀၊ ဇန်နဝါရီ ၃ ရက် မွေးဖွား) သည် မြန်မာနိုင်ငံသား မွန်အမျိုးသမီး သရုပ်ဆောင်၊ မော်ဒယ်တစ်ဦး ဖြစ်သည်။ သူမသည် မြန်မာရုပ်ရှင်ဇာတ်ကားများတွင် အဓိကနေရာမှ ပါဝင်သရုပ်ဆောင်ပြီး ဇာတ်ကားပေါင်း ၂၀၀ ကျော်ရိုက်ကူးခဲ့သည်။

ဘဝအစောပိုင်းနှင့် ပညာရေး
------------------------

အိချောပိုကို ၁၉၉၀ ခုနှစ်၊ ဇန်နဝါရီလ ၉ ရက်နေ့တွင် ရန်ကုန်မြို့တွင် ဖွားမြင်ခဲ့သည်။ မိဘများမှာ ဦးချိုမောင်၊ ဒေါ်သီတာစန်း တို့ဖြစ်သည်။ မောင်နှမသုံးယောက်ရှိပြီး ဒုတိယမြောက်သမီး ဖြစ်သည်။ သူသည် အထက်တန်းပညာရေးကို အမှတ် (၂) အခြေခံပညာအထက်တန်းကျောင်း − ကမာရွတ် တွင် တက်ရောက်ခဲ့သည်။ ၂၀၁၀ ခုနှစ်တွင် သူမသည် ရုပ်ရှင်ရိုက်ကူးရေးပညာ နှင့် ပြဇာတ်ဖြင့် ဝိဇ္ဇာဘွဲ့ ရရှိခဲ့သည်။ ၂၀၁၂ ခုနှစ်တွင် အမျိုးသားယဉ်ကျေးမှုနှင့် အနုပညာတက္ကသိုလ် (ရန်ကုန်) မှ ဂီတဒီပလိုမာဘွဲ့ ရရှိခဲ့သည်။

သက်မွေးမှုလုပ်ငန်း
------------------

### သရုပ်ဆောင်

အိချောပိုသည် ကိုးတန်းတက်နေစဉ် ၂၀၀၆ ခုနှစ်တွင် မော်ဒယ်အလုပ်ကို စတင်လုပ်ဆောင်ခဲ့သည်။ သူမသည် မဂ္ဂဇင်းမျက်နှာဖုံးဓာတ်ပုံများ၊ ကြော်ငြာများစွာတို့တွင် ကြော်ငြာမော်ဒယ်အဖြစ်လည်း လုပ်ဆောင်ခဲ့သည်။ ၂၀၁၀ ခုနှစ် သူမ သရုပ်ဆောင်တစ်ယောက် ဖြစ်လာသည့်အခါ ပိုမိုကျော်ကြားလာခဲ့သည်။ သူမ၏ ပွဲဦးထွက်ရုပ်ရှင်မှာ *လှပသောဝဋ်* ဇာတ်ကား ဖြစ်သည်။ ထိုဇာတ်ကားတွင် အိချောပိုသည် အဓိကနေရာမှ သရုပ်ဆောင်ခဲ့သည်။ ထို့နောက်တွင် သူမသည် *ယောက်ျားကို ရောင်းစားမယ်* ဟူသော ဇာတ်ကားတွင်လည်း သရုပ်ဆောင်ခဲ့သည်။ ထိုဇာတ်ကားသည် သရုပ်ဆောင်ပြေတီဦးနှင့်အတူ ပထမဆုံး သရုပ်ဆောင်ခြင်း ဖြစ်ပြီး အဓိကနေရာမှ သရုပ်ဆောင်ခဲ့သည်။ ထိုဇာတ်ကားသည် အိချောပိုဟု လူသိများစေခဲ့သည်။

၂၀၁၄ ခုနှစ်တွင် သရုပ်ဆောင် နေတိုးနှင့် အတူ *ရွှေဒင်္ဂါးကို ထွေခင်းကစားမယ်* ဇာတ်ကားရိုက်ကူးခဲ့သည်။ ထိုဇာတ်ကားကို ညီညီထွန်းလွင်က ရိုက်ကူးခဲ့ပြီး ၂၀၁၅ ခုနှစ်တွင် ရုံတင်ပြသခဲ့သည်။ သူမသည် ရုပ်ရှင်ကားကြီးပေါင်း ၉၀ ကျော်၊ ဗီဒီယိုဇာတ်ကားပေါင်း ၂၀၀ ကျော် ရိုက်ကူးခဲ့သည်။ သူမသည် ၂၀၁၆၊ ၂၀၁၇၊ ၂၀၁၈ ခုနှစ်များတွင် မြန်မာ့အကယ်ဒမီဆုအတွက် အကောင်းဆုံး သရုပ်ဆောင်အဖြစ် ဇကာတင်သတ်မှတ်ခြင်း ခံခဲ့ရသည်။

၂၀၁၇ ခုနှစ်တွင် သူမသည် သရုပ်ဆောင်လွှမ်းပိုင်နှင့် အတူ *ကြွေ* ဇာတ်ကားတွင် သရုပ်ဆောင်ခဲ့သည်။ ထိုဇာတ်ကားကို ၂၀၁၈ ခုနှစ်၊ ဇူလိုင်လ ၂၀ ရက်နေ့တွင် ပြသခဲ့သသည်။

### ကြော်ငြာ

အိချောပိုသည် မြန်မာ့ဩဘာဓာတ်မြေဩဇာအတွက် သရုပ်ဆောင်နေတိုးနှင့်အတူ ၂၀၁၄ ခုနှစ်တွင် ဗီဒီယိုကြော်ငြာတစ်ခု ရိုက်ကူးခဲ့သည်။ ၂၀၁၆ ခုနှစ်တွင် သူမသည် Ve Ve အချိုရည်၏ Brand Ambassador အဖြစ် ခန့်အပ်ခြင်း ခံခဲ့ရသည်။ သူမသည် မြန်မာနိုင်ငံရှိ များစွာသော ကြော်ငြာတို့တွင် ကြော်ငြာမော်ဒယ်အဖြစ် သရုပ်ဆောင်ခဲ့သည်။

ရိုက်ကူးခဲ့သည်များ
------------------

### ရုပ်ရှင်ကားကြီး

ဤစာရင်းသည် မပြည့်စုံသေးပါ။ သင်မှ ဖြည့်စွက်ရေးသားခြင်းဖြင့် ကူညီနိုင်ပါသည်။
* ၉၀ ကျော်

### ဗီဒီယိုဇာတ်ကား

ဤစာရင်းသည် မပြည့်စုံသေးပါ။ သင်မှ ဖြည့်စွက်ရေးသားခြင်းဖြင့် ကူညီနိုင်ပါသည်။
* ၂၀၀ ကျော်

ကိုးကား
-------

1. ↑  Khin Swe Thet။ "အချစ်ရေးက အေးဆေးပဲဆိုတဲ့ အိချောပို" (in my)၊ 7Day News၊ 20 May 2018။ 10 August 2018 တွင် ပြန်စစ်ပြီး။ Archived from the original on 23 May 2018။
2. ↑  Chit Poe။ ""တက္ကသိုလ် ကျောင်းတုန်းက ကောင်လေးတွေကို ပညာပေးတာမျိုး မရှိပါဘူး" ဆိုတဲ့ အိချောပို" (in my)၊ The Irrawaddy၊ 13 July 2018။ 10 August 2018 တွင် ပြန်စစ်ပြီး။
3. ↑  Lin Lin Khine။ "သူတို့ ဘာလုပ်နေလဲ၊ ဘာလုပ်ဖို့ ရှိလဲ-အိချောပို"၊ Weekly Eleven၊ 31 January 2018။ 10 August 2018 တွင် ပြန်စစ်ပြီး။
4. ↑  Khin Swe Thet။ "Body Shaming လုပ်သူတွေ ကိုယ်ချင်းစာစိတ်ထားပေးဖို့ ပြောလိုက်တဲ့ အိချောပို"၊ 7Day News၊ 30 October 2017။ 10 August 2018 တွင် ပြန်စစ်ပြီး။ Archived from the original on 31 October 2017။
5. ↑  Phyu Phway Thant။ "စင်ကာပူမှာ ငြိမ်းချမ်းရေးပြဇာတ်ကမယ့် အိချောပို"၊ 7Day News၊ 13 September 2015။ 10 August 2018 တွင် ပြန်စစ်ပြီး။ Archived from the original on 10 August 2018။
6. ↑  Mann Thu။ ""လက်ရှိမှာ ဟာသကားတွေပဲ ရိုက်ဖြစ်နေတယ်" ဆိုတဲ့ အိချောပို" (in my)၊ The Irrawaddy၊ 25 June 2018။ 10 August 2018 တွင် ပြန်စစ်ပြီး။
7. ↑  Thiha Toe။ "ခေတ်နဲ့ စနစ်ကို သရော်ထားတဲ့ "အော်တိုဘုရင်" ရုပ်ရှင်" (in my)၊ The Irrawaddy၊ 20 October 2017။ 10 August 2018 တွင် ပြန်စစ်ပြီး။
8. ↑  Zwe Nyan။ "ပြည့်တန်ဆာဇာတ်ရုပ်ပီပြင်ဖို့ ပြောမထွက်တဲ့ ဒိုင်ယာလော့တွေ ကြိုးစားပြောခဲ့တဲ့ အိချောပို"၊ 7Day News၊ 15 January 2018။ 10 August 2018 တွင် ပြန်စစ်ပြီး။ Archived from the original on 18 January 2018။